เข้าสู่ฤดูร้อนอย่างเป็นทางการแล้ว เตือนยังเกิดสภาพอากาศแปรปรวนมีฝนฟ้าคะนอง
ว่าที่ร้อยตรี ธนะสิทธิ์ เอี่ยมอนันชัย รองอธิบดีและรักษาราชการแทนอธิบดีกรมอุตุนิยมวิทยา เปิดเผยว่า ประเทศไทยเริ่มเข้าสู่ฤดูร้อนตั้งแต่วันนี้ (2 มี.ค.) เป็นต้นไป โดยในตอนกลางวันพื้นที่ส่วนใหญ่ของประเทศไทยตอนบนจะมีอากาศร้อนอุณหภูมิสูงสุดตั้งแต่ 35 องศาเซลเซียสขึ้นไป ช่วงต้นฤดูร้อนอากาศยังแปรปรวนเกิดฝนฟ้าคะนองเป็นระยะ ขณะที่ภาคเหนือและภาคตะวันออกเฉียงเหนือ ยังคงจะมีอากาศเย็นในตอนเช้าต่อไปอีกระยะหนึ่ง  สำหรับฤดูร้อนปีนี้ คาดว่าจะยาวนานไปจนถึงประมาณกลางเดือนพฤษภาคม  ช่วงที่อากาศร้อนสูงสุดปีนี้จะอยู่ในช่วงกลางเดือนมีนาคมถึงกลางเดือนเมษายน  ภาคเหนือและภาคตะวันออกเฉียงเหนืออุณหภูมิสูงที่สุดประมาณ 40 – 43 องศาเซลเซียส ภาคกลางและภาคตะวันออก อุณหภูมิสูงที่สุดประมาณ 40 – 42 องศาเซลเซียส  บริเวณประเทศไทยตอนบนจะมีฝนฟ้าคะนองได้ในบางวัน  ส่วนภาคใต้จะมีฝนตกร้อยละ 30 – 40 ของพื้นที่ในช่วงเดือนมีนาคมถึงปลายเดือนเมษายน จากนั้น ฝนจะเพิ่มขึ้นโดยเฉพาะภาคใต้ฝั่งตะวันตกอย่างไรก็ตาม ในช่วงที่สภาพอากาศแปรปรวนและอากาศร้อนจัด ทำให้เกิดฝนฟ้าคะนอง ลมกระโชกแรงและอาจมีลูกเห็บตก หรือบางครั้งอาจมีไฟป่าเกิดขึ้นจากอากาศที่ร้อนและแห้งในบางพื้นที่